《拟行行重行行诗》
南北朝·刘铄

眇眇陵长道，遥遥行远之。回车背京里，挥手从此辞。

堂上流尘生，庭中绿草滋。寒螀翔水曲，秋兔依山基。

芳年有华月，佳人无还期。日夕凉风起，对酒长相思。

悲发江南调，忧委子衿诗。卧看明镫晦，坐见轻纨缁。

泪容不可饰，幽镜难复治。愿垂薄暮景，照妾桑榆时。

作者简介：（431—453）南朝宋宗室。彭城人，字休玄。宋文帝第四子。九岁封南平王。后为豫州刺史。刘劭杀宋文帝，以为中军将军。柳元景军至，劭挟铄同战。及平，宋孝武帝迎铄入军营。毒杀之。谥穆。